DA Den Europæiske Unions Tidende CE 78/635

(2004/C 78 E/0671)

SKRIFTLIG FORESPØRGSEL E-3720/03

af Cristiana Muscardini (UEN) til Kommissionen

(10. december 2003)

Om: Tilpasning af direktiv 97/24/EF til det tekniske fremskridt

Det er nu kendt, at på grundlag af ovennævnte direktiv betragtes katalysatorer ikke som »uafhængige tekniske enheder«, men som integrerende dele af køretøjet, hvilket hindrer producenterne i at typegodkende katalysatorerne og giver fabrikanterne monopol på typegodkendelser. Den samme situation, som var blevet konstateret inden for automobilsektoren, var blevet afhjulpet på to år ved en tilpasning af basisdirektivet til det tekniske fremskridt. I år 2000 anmodede den italienske regering om, at der blev iværksat en tilsvarende procedure også for to- og trehjulede motordrevne køretøjer, idet den netop foreslog den samme metode bestående i en tilpasning af direktiv 97/24/EF (1) til det tekniske fremskridt.

Kan Kommissionen oplyse følgende:

— Er det korrekt, at MVEG (Ad hoc-arbejdsgruppen vedrørende Motorkøretøjers Emissioner) først godkendte det dokument, som gennemførte det italienske forslag, den 20. februar 2003?

— Af hvilken årsag blev MVEG's forslag tilføjet nederst på pakken med ændringsforslag til direktiv 2002/51/EF (2) vedrørende Euro-3 i stedet for at blive sendt direkte til CAPT med henblik på hurtig vedtagelse?

— Finder den ikke, at sektoren for to- og trehjulede motordrevne køretøjer kan nyde godt af de samme muligheder som automobilsektoren?

— Hvilket initiativ agter den at tage for at indhente denne forsinkelse, som i høj grad skader de berørte virksomheder?

— Inden hvilken dato forventer den at kunne løse dette problem for at imødekomme de virksomheder, der er ugunstigt stillede som følge af monopolet med hensyn til typegodkendelse?

Svar afgivet på Kommissionens vegne af Erkki Liikanen

(19. januar 2004)

MVEG (Ad hoc-arbejdsgruppen vedrørende Motorkøretøjers Emissioner) er en rådgivende gruppe, i hvilken Kommissionen normalt med de berørte parter drøfter emner i forbindelse med køretøjsemissionskontrol inden endelig færdiggørelse af lovforslag på dette område.

Da den italienske delegation oprindelig fremsatte sit forslag om erstatningskatalysatorer kommenterede Kommissionen, i motorcykelundergruppen i MVEG, at emnet erstatningskatalysatorer til to- og trehjulede motordrevne køretøjer ville kunne behandles i Udvalget For Tilpasning Til Den Tekniske Udvikling (CATP). Kommissionen måtte imidlertid efterfølgende tage hensyn til et tidligere fremsat forslag om en lignende ændring af direktiv 70/220/EØF (3) via komitologiprocessen, der havde måttet annulleres, da Parlamentet fandt, at et sådant forslag gik ud over rammerne for komitologi.

Kommissionen er i øjeblikket i færd med at arbejde på en meget omfattende pakke af ændringer vedrørende emissioner fra motorcykler med reference til artiklerne 5 til 8 i direktiv 2001/51/EF (4) (som ændrer direktiv 97/24/EF (5)). Kommissionen har derfor besluttet at medtage forslaget om erstatnings-katalysatorer til to- og trehjulede motordrevne køretøjer i denne pakke af ændringer, der vil blive forelagt Europa-Parlamentet og Rådet i den første halvdel af 2004.

Kommissionen er enig i, at producenter af erstatningskatalysatorer til to- og trehjulede motordrevne køretøjer bør kunne nyde godt af de samme muligheder som producenter af erstatningskatalysatorer til motorkøretøjer.

(1) EFT L 226 af 18.8.1997, s. 1.

(2) EFT L 252 af 20.9.2002, s. 20.

(3) Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding, EFT 76 af 6.4.1970.

(4) Europa-Parlamentets og Rådets direktiv 2002/51/EF af 19. juli 2002 om reduktion af emissionerne af forurenende stoffer fra to- og trehjulede motordrevne køretøjer og om ændring af direktiv 97/24/EF, EFT L 252 af 20.9.2002, s. 20.

(5) Europa-Parlamentets og Rådets direktiv 97/24/EF af 17. juni 1997 om dele af og kendetegn ved to- og trehjulede motordrevne køretøjer, EFT L 226 af 18.8.1997, s. 1.